Псыхуабэ ирегъэблагъэ цIыху 2.500-м щIигъу
ШыщхьэуIум и 14-м къыщыщIэдзауэ 28-р къэсыху Псыхуабэ щекIуэкIынущ «Мэшыкъуэ-2013» кавказпсо зэхыхьэр.
Мэшыкъуэ Iуащхьэм и лъабжьэм щызэхуэсынущ Кавказ Ищхъэрэ федеральнэ округым и щIыналъэ псоми, апхуэдэу Краснодар, Красноярск крайхэм, Волгоград, Ленинград, Киров, Тверь областхэм, Азербайджаным, Армением, Украинэм, Чехием, Эстонием, Осетие Ипщэм я лIыкIуэ 2500-м щIигъу.
Къэбэрдей-Балъкъэр Республикэм и цIэкIэ зэхыхьэм хэтынущ цIыху 240-рэ. ИпэIуэкIэ Налшык семинар-зэIущIэ щригъэкIуэкIынущ «Мэшыкъуэ-2013» лагерым и дирекцэм.
Семинарыр шыщхьэуIум и 7-м сыхьэти 9-м къыщыщIэдзауэ 13-м нэсыху Къэрал киноконцерт гъэлъэгъуапIэм щызэхэтынущ. Абы и лэжьыгъэр зэриухыу лагерым и дирекцэм и лIыкIуэхэм пресс-конференц зэхуашэсынущ икIи журналистхэм я упщIэхэм жэуапхэр иратынущ.
Фигу къэдгъэкIыжынщ, Къэбэрдей-Балъкъэрыр «Мэшыкъуэ-2013» щIалэгъуалэ зэхыхьэм иджы еплIанэу зэрыхэтынур. Республикэм и ныбжьыщIэхэм я деж а форумым и пщIэм зэпымыууэ щыхохъуэ. Псалъэм и хьэтыркIэ, «Мэшыкъуэ-2013» хэтыну хуейуэ я проектхэр ягъэлъэгъуащ КъБР-м и цIыху 470-м. АрщхьэкIэ абыхэм я зэхуэдитIыр я къару щеплъыжыфынур 2014 гъэрщ.
Пщыгъуэш Iэсият.
